ອະ​ດີດ​ ເຈົ້າ​ໜ້າ​ທີ່ ຊີ​ໄອ​ເອ ​ຖືກ​ຕັດ​ສິນ​ລົງ​ໂທດ ໃຫ້​ຕິດ​ຄຸກ 19 ປີ ​ຖານ​ສົມ​ຮູ້​ຮ່ວມ​ຄິດ​ ກັບ ຈີນ
ທ້າວແຈ​ຣີ ຈຸນ ຊິງ ລີ ອະ​ດີດ​ເຈົ້າ​ໜ້າ​ທີ່ ອົງການຊີ​ໄອ​ເອ ໄດ້​ຖືກ​ຕັດ​ສິນ​ລົງ​ໂທດ ​ໃຫ້​ຕິດ​ຄຸກ 19 ປີ ໃນ​ຖານ​ ສົມ​ຮູ້​ຮ່ວມ​ຄິດ ​ວາງ​ແຜນ​ຈາ​ລະ​ກຳ​ ​ທີ່​ພວກ​ໄອ​ຍະ​ການ​ກ່າວ​ວ່າ ລາວ​ໄດ້​ຮັບ​ເງິນ​ຫຼາຍກວ່າ 840,000 ໂດ​ລາ​.
ອະດີດເຈົ້າໜ້າທີ່ອົງການຊີໄອເອ (CIA) ຄົນນຶ່ງໄດ້ຖືກຕັດສິນລົງໂທດ ໃຫ້ຕິດຄຸກ 19 ປີ ໃນວັນສຸກວານນີ້ ໃນຖານສົມຮູ້ຮ່ວມຄິດວາງແຜນຈາລະກຳໃນອັນ ທີ່ພວກໄອຍະ ການກ່າວວ່າ ລາວໄດ້ຮັບເງິນຫຼາຍກວ່າ 840,000 ໂດລາ ຈາກຈີນ ເພື່ອເປີດເຜີຍລາຍ ຊື່ເຈົ້າໜ້າທີ່ສືບລັບ ແລະຄວາມຮູ້ຂອງລາວກ່ຽວກັບວິທີ ການສືບລັບ ການຕັດສິນໂທດ ຕໍ່ທ້າວແຈຣີ ຈຸນ ຊິງ ລີ (Jerry Chun Shing Lee) ອາຍຸ 55 ປີ ແມ່ນດົນກວ່າ 10 ປີ ຕາມທີ່ທະນາຍຄວາມຕໍ່ສູ້ຄະດີຂອງລາວ ໄດ້ຂໍຮ້ອງໄປ ທ້າວລີ ໄດ້ຮັບສາລະພາບຜິດໃນການສົມຮູ້ຮ່ວມຄິດໃນການວາງແຜນຈາລະກຳ ແຕ່ ບັນດາໄອຍະການ ແລະພວກທະນາຍຄວາມຕໍ່ສູ້ຄະດີບໍ່ເຫັນພ້ອມກ່ຽວກັບວ່າ ໄດ້ມີ ຫລັກຖານທີ່ທ້າວລີໄດ້ທຳການຈາລະກຳອີຫຼີຫຼືບໍ່ ພວກທະນາຍຄວາມຂອງທ້າວລີ ໄດ້ໂຕ້ແຍ້ງວ່າ ການກະທຳຂອງລູກຄວາມຂອງເຂົາເຈົ້ານັ້ນ ບໍ່ໄດ້ຮ້າຍແຮງດັ່ງທີ່ລັດ ຖະບານໄດ້ບັນລະຍາຍ ບັນດາໄອຍະການກ່າວວ່າ ພວກເຈົ້າໜ້າທີ່ສືບລັບຈີນ ໄດ້ເອົາເງິນໃຫ້ທ້າວລີ ຫຼາຍ ກວ່າ 840,000 ໂດລາໃນໄລຍະສາມປີ ເລີ້ມໃນປີ 2010 ແລະອາດເປັນໄປໄດ້ທີ່ ທ້າວລີ ໄດ້ເອົາຂໍ້ມູນໃຫ້ເຂົາເຈົ້າທັງໝົດທີ່ລາວມີ ໃນການເຮັດວຽກເປັນເວລາ 13 ປີ ໃຫ້ອົງການ CIA ພວກໄອຍະການຢາກໃຫ້ຜູ້ກ່ຽວວຖືກຄຸກດົນກວ່າ 20 ປີ ບັນດາທະນາຍຄວາມທີ່ຕໍ່ສູ້ຄະດີກ່າວວ່າ ລັດຖະບານບໍ່ເຄີຍໄດ້ພິສູດວ່າເງິນນັ້ນໄດ້ ມາຈາກຈີນ ຫຼືວ່າທ້າວລີເຄີຍໄດ້ນຳເອົາຄວາມລັບຂອງລັດຖະບານໄປມອບໃຫ້ແກ່ຈີນ